Post salutacionem. Erwerdige in Gode vedere unde heren, ok ersamen unde strengen, sunderlinx guden vrunde. Wii bidden jwer leven to wetende, dat wii jwen breff rorende van her Kersten Nicclisson, gescreven in deme xxx jare ame dage sancti Marci des hilgen ewangelisten, gutliken untfangen unde wol vornomen hebben etc. Hiirupp geleve jwen werdicheiden to wetende, dat wii unsir sake bi unseme erwerdigen heren deme meistere, sinen werden bedigeren unde anderen guden luden, der wii darto hadden brukende worden, allewege overbodich geweset sin to blivende unde noch sin; ok dat unse here de mester enes dages uppe Wulvesoe edder hiir to sunte Berigitten mit her Kersten van unsir wegene vorramede to holdende unde unse here de meister sine gebedigere darto genomet uppe de vorramede tiit to Reval wart darumme sante, alse de ersamen heren landmarschalke to Liifflande, cumpthur tho Asscrode mit welken anderen gebedigeren, de dat beste darinne bearbeidet solden hebben, dar grote kost unde teringe do tor tiit upp gedaen wart, siner uns vormodende na unses heren des mesters vorrame, welk her Cristerne doch vorsloch unde to den vorbenomeden steden, den dach tho holdende, nicht en quam, alse dat wol witlik is. Ok so hadde unse erwerdige here, de meister, in sinen breve mit em enen dagh tor Narwe to holdende vorramet uppe den vorledenen sunte Johannis dagh, dar unseme heren, deme meistere, gen antworde van vorscreven wart. Item, erwerdigen heren unde gude vrunde, so hevet her Kersten de unse unde unsir borger kindere mit eren schepen unde guderen in veligen dage unde in der Narwemunde genomen unde gevanghen, de he noch gevangen bi sik holt, des wii uns doch van em nicht vormodende weren, unde den unsen ere gudere vor der Nu genomen hevet, ok andere vele sake, de to lank weren to scrivende, dar he uns mede to cort gedan unde beswert hevet, unde hopen, off jwe werdicheide der altomale wol underwiset unde berichtet weren, dat gii uns danne gene schult en solden geven. Erwerdige in Gode vedere unde heren, ok sunderlinges guden vrunde. Aldus so hebbe wii wol vornomen, dat unse erwerdige here, de meister, mit her Kersten van unsir wegene enes dages vorramet hevet, mit em tor Narwe to holdende, deme wii willichliken unde gerne willen volgafftich wesen, unsir sake unseme erwerdigen heren, deme meister, sinen werden bedigeren unde anderen guden luden, der wii darto brukende werden, alse vorscreven is unde alse wii des allewege overbodich gewest sin, to volgende. Scriptum nostro sub secreto anno etc. xxx, ipso die visitacionis Marie.